1981માં લખનૌના ઈન્કમ ટૅક્સ કમિશનર શારદા પ્રસાદ પાંડેએ સ્થાનિક વેપારી ને માથાભારે કૉંગ્રેસી એમએલએ સરદાર ઈંદર સિંહના ઘરે રેઈડ યોજેલી. 18 કલાક ચાલેલી આ રેઈડમાં 90 ઑફિસર્સ ને બસ્સો જેટલા પોલીસ અધિકારી પાંડેજીની સાથે હતા. આ સત્ય ઘટના આધારિત ‘રેઈડ’ જોઈને લાગ્યું કે યાર, ફિલ્મ હજી વધુ સારી, વધુ દર્જેદાર બની શકી હોત, પણ આવા વિષય પર ફિલ્મ બનાવવા તથા એમાં કામ કરવા માટે અજય દેવગનની પીઠ થાબડવી જોઈએ. અને લેખક રિતેશ શાહ તથા દિગ્દર્શક રાજકુમાર ગુપ્તાની પણ કેમ કે, એમની પાસે વાર્તાના નામે એટલું જ હતું કેઃ કરોડો રૂપિયાનું કાળું નાણું ધરાવતા એક માથાભારે સંસદસભ્યના ઘરે રેઈડ પાડવામાં આવેલી, જે બે દિવસ ચાલેલી. આટલા મટીરિયલ પરથી એમણે બે કલાક દસ મિનિટની ફિલ્મ બનાવી.